**Gofalu am arian ar ôl i'ch partner farw**

Os ydych wedi colli partner roeddech yn dibynnu arno i reoli arian y cartref, yn sydyn efallai byddwch yn cael eich hunan yn gorfod ymdopi â nifer o faterion ariannol nad ydych erioed wedi delio â nhw o’r blaen.

Gall eich llethu chi, yn arbennig os na wyddoch ble i ddechrau. Mae’n debygol y byddwch yn derbyn biliau a llythyrau eraill am drefniadau ariannol a drefnwyd gan eich partner.

Os nad ydych yn gyfarwydd ag agor y rhain, mae’n bwysig eich bod yn dechrau arni. Y peth gwaethaf allwch ei wneud yw osgoi delio â nhw. Bydd eich problemau ond yn cynyddu.

Er mwyn i chi allu rheoli’ch cyllideb, mae’n bwysig gwybod pryd y gallwch ddisgwyl i’r biliau hyn gyrraedd.

Fel arfer mae biliau’n cyrraedd yn fisol, bob tri mis, ddwywaith y flwyddyn, neu’n flynyddol.

Yn gyffredinol, mae dau fath o fil y gallwch eu disgwyl. Biliau’r cartref, fel y dreth gyngor, biliau cyfleustodau, y Rhyngrwyd, Trwydded Teledu neu filiau ffôn, a biliau’n perthyn i drefniadau ariannol, fel eich morgais, cardiau credyd neu ad-daliadau benthyciad.

Peidiwch ag anghofio y bydd rhai taliadau, fel eich morgais, wedi’u sefydlu fel debyd uniongyrchol, felly efallai na fyddwch yn derbyn gohebiaeth am y rhain, cymerir y taliadau o’ch cyfrif fel mater o drefn. Cymerir y taliadau o’ch cyfrif fel mater o drefn.

Efallai bod eich taliadau cerdyn credyd a benthyciad wedi’u sefydlu yn y ffordd hon hefyd, er efallai y byddwch yn derbyn cyfriflenni am y rhain i ddangos faint sy’n ddyledus gennych.

Mae’n ddefnyddiol gwybod pryd fydd eich biliau ac alldaliadau eraill i gyd yn ddyledus fel y gallwch sicrhau bod gennych arian i dalu amdanynt.

Bydd llawer o wasanaethau’n caniatáu i chi newid dyddiad ac amlder y biliau hyn i fod yn fwy addas i chi.

Er enghraifft, gallech rannu cost y Drwydded Deledu drwy dalu’n fisol.

Cofiwch, os oedd unrhyw filiau naill ai yn enw eich partner neu yn enwau'r ddau ohonoch, dylech eu newid i'ch enw chi yn unig.

I’ch helpu i aros mewn rheolaeth, lluniwch gyllideb. Gwnewch restr o’ch biliau ac alldaliadau eraill i gyd, a chymharu hon â’r arian sy’n dod i mewn i chi.

Meddyliwch am unrhyw gostau nad ydynt yn hanfodol y gallwch eu torri allan yn gyfan gwbl neu eu lleihau os nad ydych yn eu defnyddio bellach, fel aelodaeth o gampfa neu deledu lloeren.

Am ragor o wybodaeth, ewch i’n gwefan [www.moneyadviceservice.org.uk](http://www.moneyadviceservice.org.uk).